РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/298-15

9. јул 2015. године

Б е о г р а д

 З А П И С Н И К

 28. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 8. ЈУЛА 2015. ГОДИНЕ

Седница је почела у 11,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Горан Ћирић, Јован Марковић, Милан Кораћ, Велимир Станојевић, Душан Петровић, Арпад Фремонд, Сабина Даздаревић као и Владан Милошевић, заменик члана Одбора.

Седници нису присуствовали чланови Одбора: Јасмина Обрадовић, Зоран Антић и Ђорђе Стојшић.

Седници је присуствовао и народни посланик: Милан Новаковић.

Поред чланова Одбора седници су присуствовали представници Министарства пољопривреде и заштите животне средине: проф. др Зоран Рајић, државни секретар, Драгана Гођевац, в.д. директора Управе за пољопривредно земљиште, Ана Обрадовић, Управа за пољопривредно земљиште, Тамара Ђуричанин, саветник у Одељењу за статистичку аналитику, Сектор за пољопривредну политику, Бојан Живадиновић, в.д. директора Управе за аграрна плаћања, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, Зоран Милићевић, удружење „Спас“, Краљево, Златан Ђурић, Унија пољопривредних произвођача Сремске Митровице, Слободан Илић, Шабачко удружење одгајивача говеда, Јовица Стојковић, председник удружења повртара југа Србије „Зелена линија“, Навалин, Ђорђе Мицић, директор земљорадничке задруге „Зелена звезда“, Винарце, Владимир Нешић, произвођач повртар, Доње Крајинце као и представници средстава јавног информисања.

Пре утврђивања дневног реда, његову допуну је предложио народни посланик Владан Милошевић са тачком – **Предлог закона о измени Закона о откањању последица поплава у Републици Србији,** која би била разматрана као пета тачка дневног реда. Предлог Владана Милошевића је усвојен већином гласова (11 за) тако да је усвојен следећи

 Д н е в н и р е д

1. Предлози за измену Закона о пољопривредном земљишу у циљу увећања инвестиција;
2. Обезбеђивање средстава неопходних за исплату подстицаја и субвенција у пољопруивреди;
3. „Енергозелена“ и спор у вези проблема збрињавање анималног отпада;
4. Сезонска заштита пољопривредне производње (воћа и поврћа)од претераног увоза;
5. Предлог закона о измени Закона о откањању последица поплава у Републици Србији;
6. Р а з н о.

Пре преласка на разматрање прве тачке дневног реда усвојени су, већином гласова (10 за, 1 против,) записници 21, 22, 23. и 25. седнице Одбора, које су одржане 25. фебруара, 13. марта, 17. априла и 14. маја 2015. године, у тексту у коме су и предложене. Записник са 24. седнице Одбора која је одржана 24. априла 2015. године није усвојен, с обзиром да за ту седницу није постојао кворум и нису доношене одлуке, већ је одржана на основу члана 72. став 5. Пословника Народне скупштине.

Прва тачка дневног реда - **Предлози за измену Закона о пољопривредном земљишту у циљу увећања инвестиција**

У уводним напоменама, Маријан Ристичевић, председник Одбора истакао је да је неопходно да се, пре упућивања на скупштинску процедуру Предлога закона о изменама и допунама Закона о пољопривредном земљишту, на седници Одбора разговара о предлозима чланова Одбора, као и предлозима и идејама које је Одбор добио од земљорадника, а који се тичу пољопривредног земљишта, у циљу увећања инвестиција на државном пољопривредном земљишту, као и на земљишту које не припада држави. Циљ ове тачке дневног реда је да се дају предлози ресорном министарству како би исти били укључени у текст Нацрта закона, а не да се решења коригују подношењем амандмана.

Драгана Гођевац, в.д. директора Управе за пољопривредно земљиште, упознала је Одбор са Нацртом закона о изменама и допунама Закона о пољопривредном земљишту и истакла да је протеклих неколико месеци, колико се ради на Нацрту, одржано више састанака, и у Влади и у Министарству пољопривреде и заштите животне средине, где су представници асоцијација и удружења пољопривредника представили своје предлоге. По њеним речима, главне измене се односе на увођење инвестиција у пољопривреду, којима је предвиђено да се регистрованим пољопривредним газдинствима да до 30% земљишта на територији јединица локалне самоуправе, за инвестиције до 30 година, у циљу повећања бруто домаћег производа. Друга важна измена се односи на захтев пољопривредника да се уведе продаја до 20 хектара пољопривредног земљишта младим пољопривредницима и то пољопривредницима који имају у власништву до 20 хектара, али постоје и предлози асоцијација и пољопривредних удружења да то буде и до 80 хектара. Продужава се период закупа са 20 на 30 година, јасно је прецизирано и право пречег закупа, решено питање увођења у посед, регулисано је питање финансирања противградне заштите од средстава која се остварују по основу закупа државног пољопривредног земљишта, уведен је појам књиге поља и плодореда, прописана је санкција за недоношење годишњег програма заштите, уређења и коришћења пољопривредног земшљишта, такође је уведена могућност бесплатног коришћења земљишта, које није било коришћено у периоду од три или више година, и прописана је трострука новчана казна за узурпаторе.

Народни посланик, Арпад Фремонд је изнео мишљење да би о овом законском решењу, када буде упућено у скупштинску процедуру, требало организовати јавно слушање, где би се народни посланици и удружења произвођача детаљније упознали са предложеним изменама.

У дискусији су учествовали народни посланици: Маријан Ристичевић, Милија Милетић, Владан Милошевић, Арпад Фремонд, Верољуб Матић, Душан Петровић, Миодраг Николић и Милан Ковачевић.

Друга тачка дневног реда - **Обезбеђивање средстава неопходних за исплату подстицаја и субвенција у пољопривреди**

У уводним напоменама, проф. др Зоран Рајић, државни секретар у Министарству пољопривреде и заштите животне средине образложио је члановима Одбора на који начин је министарство вршило расподелу средстава и исплате подстицаја. По његовим речима, Влада ставља акценат на развој сточарства и стога је сточарству било намењено 1,8 милијарди динара више у односу на претходну годину, а смањење од 6,5 милијарди динара одразило се на износ који је био намењен биљној производњи. Реализација је за 45% виша у односу на претходну годину и потребно је да се са Министарством финансија усагласи око детаљне анализе како пребацити новац са појединих позиција на оне које су нам најважније, а то је биљна производња.

У дискусији су учествовали народни посланици: Маријан Ристичевић, Владан Милошевић и Милан Новаковић.

Трећа тачка дневног реда – **„Енергозелена“ и спор у вези проблема збрињавање анималног отпада**

Председник Одбора упознао је чланове Одбора са информацијама у вези са спором фирме „Енерго Зелена“ д.о.о. против Републике Србије, а који се односи на проблем збрињавања анималног отпада. Маријан Ристичевић је предложио да Одбор затражи од Министарства правде да се код тужилаштва и надлежних органа покрене поступак да ли је било неправилности у овом предмету до момента покретања спора. Проф. др Зоран Рајић, државни секретар је информисао чланове Одбора да је Влада формирала правни тим који се бави овим питањем.

У дискусији су учествовали народни посланици: Маријан Ристичевић и Јован Марковић.

Четврта тачка дневног реда - **Сезонска заштита пољопривредне производње (воћа и поврћа) од претераног увоза**

У уводним напоменама, народни посланик Жарко Богатиновић је истакао да су на територији града Лесковца заступљени најквалитетнији повртарски производи, а да чак 80% произведеног поврћа (краставац, парадајз, паприка) је вишак и он се износи на тржиште. Проблем је што сваке године бар један од производа има ниску цену.

 Тамара Ђуричанин, саветник у Одељењу за статистичку аналитику је истакла да Република Србија има јако високу царинску заштиту воћа и поврћа у сезони, коју чине основна и сезонска царина (парадајз), основна, сезонска царина и прелевман (паприка) и основна царина и прелевман (краставац). По њеним речима, краставац, парадајз, паприка, јабука и кромпир су производи на које и након процеса либерализације од 2014. године (према споразуму о ССП-у) није укинута царинска заштита. Тамара Ђуричанин је најавила да министарство планира да у најскорије време уради одређен закон о уређењу тржишта пољопривредних и прехрамбених производа. Циљ је да се уреде тржишни и маркетиншки стандарди за свеже воће и поврће и јасније прецизира област удруживања произвођача у признате произвођачке организације.

 Ненад Будимовић, испред ПКС, је представио основне податке везане за увоз и извоз пољопривредно прехрамбених производа у Србију, за првих шест месеци 2015. године и додао да извозни потенцијали нису искоришћени.

Пета тачка дневног реда - **Предлог закона о измени Закона о откањању последица поплава у Републици Србији**

Одбор је подржао предложено продужење важења Закона о отклањању последица поплава у Републици Србији

Шеста тачка дневног реда - **Разно**

У уводним напоменама, проф. др Зоран Рајић је информисао Одбор да су Управа за пољопривредно земљиште у сарадњи са Канцеларијом за помоћ и обнову поплављених подручја припремили програм обнове земљишта, након чега је у плану да се заврши програм обнове сточарства и на крају обнове воћарства (произвођачи лозних калемова и садница).

 Народни посланик Марјана Мараш је предложила да се новим законом којим ће се регулисати враћање одузете имовине, конкретно пољопривредне земље и то тако што би се земља вратила у оквиру територије једне локалне самоуправе.

 Након расправе о свим тачкама дневног реда, Одбор је на основу члана 56. Пословника Народне скупштине, донео следећи:

 З А К Љ У Ч А К

 I

Одбор предлаже Влади, Министарству пољопривреде и заштите животне средине да се изврши реституција пољопривредног земљишта које је одузето и које је предмет закона којим се регулише враћање одузете имовине и обештећење.

У циљу већих прихода у пољопривреди и преради да се максимално подржавају инвестиције у сточарству, повртарству и воћарству, преради и производњи обновљиве енергије кроз првенство закупа и право пречег закупа правним и физичким лицима, регистровним као пољопривредна газдинства,а чије је седиште на територији Србије.

Одбор препоручује продају одређених површина пољопривредног земљишта домаћим малим пољопривредним газдинствима ( да се крене од мањих површина ка већим).

Одбор препоручује да се размисли да се право пречег закупа ограничи до 100 ha ради учешћа већег броја пољопривредних газдинстава, да се поведе рачуна о задружном пољопривредном земљишту које се још увек налази у фонду државног пољопривредног земљишта и да се добијени новац од продаје пољопривредног земљишта употреби у развој пољопривреде.

 II

Одбор препоручује да се прерасподелом постојећих средстава и ставки у оквиру подстицаја и регреса планираних за ову годину крене у исплату доспелих неисплаћених обавеза за биљну производњу и осталих ставки које су доспеле. Да се испита одговорност појединаца који су одговорни за несклад који је настао у односу потребних и планираних средстава, те да се одржи посебна седница са овом темом са Министарством пољопривреде и заштите животне средине којој би присуствовали државни секретари и помоћници.

 III

Одбор тражи од Министарства правде да се код тужилаштва и надлежних органа покрене поступак у вези неправилности око Енергозелене и евентуалних злоупотреба овлашћења бивших и садашњих државних службеника које су нас довеле до спора са Енергозеленом чија је вредност 100 милиона евра, с тим да се испита и да ли је било неких коруптивних активности у вези с тим.

 IV

Одбор препоручује Влади и надлежним министарствима да нађу начин, да у складу са правним и осталим могућностима изврше појачану сезонску заштиту повртарске производње и одређених повртарских производа. Одбор препоручује да се у надлежним министарствима ангажују око организације и удруживања пољопривредних произвођача ради ефикаснијег наступа на тржишту. Одбор препоручује да се приликом увоза појача контрола квалитета увозних повртарских производа.

 V

Одбор подржава предложено продужење важења Закона о отклањању последица поплава у Републици Србији („Службени гласник РС“, број 75/14).

Пошто других питања и предлога није било, седница је закључена у 15,40 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић